Miina Sillanpää

Miina Sillanpää, jaiotzez Vilhelmiina Riktig, (Jokioinen, Errusiako Inperioa, 1866ko ekainaren 4a – Helsinki, Finlandia, 1952ko apirilaren 3a) finlandiar politikaria izan zen. 1926-1927 urteetan, Gizarte Gaietako ministroorde izan zen. Langile mugimenduko funtsezko pertsonaia eta Finlandiako lehen emakume ministroa izan zen.

Bizitza 

Jokioinen jaio zen gosete garaian. Gurasoak Juho Riktig eta Leena Roth nekazariak izan ziren. Bederatzi seme-alabetatik zazpigarrena zen. Irakasle ibiltariekin eta lantegi-eskoletan ikasi zuen.

12 urte zituela, hasi zuen lan-ibilbidea Forssako kotoi fabrikan, eta gero Jokioinengo iltze fabrikan. 18 urte zituela, Porvoora joan zen neskame lan egitera eta izena aldatu zuen Miina Sillanpää bihurtzeko. 1901ean Neskameen Elkarteko zuzendari bihurtu zen. 50 urtez inguru izan zuen kargu hau. 

1900etik 1915era Helsinkiko Etxeko Langileen Elkarteko Zerbitzarien Etxeko eta Enplegu Agentzian lan egin zuen. Garai horretan, 1906an, Finlandia emakume guztiei botoa emateko eskubidea eman zien Europako lehen herrialde eta emakumeak kargurako hautagai izateko aukera eman zuen munduko lehen herrialde bihurtu zen. 1907an, Miina Sillanpää parlamenturako hautatutako munduko lehen 19 emakumeetako bat izan zen.

Ez zuen Finlandiako Gerra Zibilean parte hartu. Väinö Tanner eta Matti Paasivuorirekin batera Guardia Gorri eta Zuriaren aurka egin zuen eta bakea eskatu zuen.

Hainbat aldizkari sindikalista edo sozialdemokratan lan egin zuen, hala nola, Palvelijatar aldizkarian 1905etik 1906ra, Työläisnainen aldizkarian 1907tik 1916ra eta Toveritar aldizkarian 1922tik 1943ra. Sillanpää aukeratzeko arrazoietako bat ezkongabea zela izan zen. 1930era arte, ezkondutako emakumeak formalki senarren tutoretzapean zeuden eta, beraz, ezin zuten kazetari lanetan aritu.

1926ko legebiltzarrerako hauteskundeen ondoren, Väinö Tanner sozialdemokrata lehen ministro bihurtu zen. Miina Sillanpää Gizarte Gaietako ministroorde izendatu zuen, eta herrialdeko historiako lehen emakume ministroa bihurtu zen.

Helsinkin hil zen, 85 urte zituela.

Erreferentziak

Kanpo estekak 

XIX. mendeko emakumeak
XX. mendeko emakumeak
Finlandiako politikariak
XX. mendeko politikariak
Emakume politikariak
Sozialdemokratak
Emakume kazetariak